รัฐบาลไทย-ข่าวทำเนียบรัฐบาล-การก่อสร้างทางหลวงแผ่นดินหมายเลข ๓๔๘ (เลื่อนมาจากการประชุมวุฒิสภา ครั้งที่ ๑๗
วันพฤหัสบดีที่ 1 ตุลาคม 2563
การก่อสร้างทางหลวงแผ่นดินหมายเลข ๓๔๘ (เลื่อนมาจากการประชุมวุฒิสภา ครั้งที่ ๑๗
สรุปการตอบกระทู้ถามในการประชุมวุฒิสภา วันจันทร์ที่ ๑๐ สิงหาคม ๒๕๖๓
เรื่อง การก่อสร้างทางหลวงแผ่นดินหมายเลข ๓๔๘ (เลื่อนมาจากการประชุมวุฒิสภา ครั้งที่ ๑๗
(สมัยสามัญประจําปีครั้งที่หนึ่ง) วันจันทร์ที่ ๓ สิงหาคม ๒๕๖๓)
ผู้ตั้งกระทู้ถาม นายทวีวงษ์ จุลกมนตร
ถาม นายกรัฐมนตรี
ผู้ตอบ รัฐมนตรีช่วยว่าการกระทรวงคมนาคม (นายถาวร เสนเนียม)
ผู้ถาม : นายทวีวงษ์ จุลกมนตร ถามกระทู้โดยสรุปดังนี้
ด้วยทางหลวงแผ่นดินหมายเลข ๓๔๘ มีพื้นที่ตัดผ่านแหล่งมรดกโลกอุทยานแห่งชาติเขาใหญ่ โดยเส้นทางดังกล่าวเชื่อมต่ออําเภออรัญประเทศ จังหวัดสระแก้ว กับอําเภอนางรอง จังหวัดบุรีรัมย์ มีระยะทางประมาณ ๑๔๐ กิโลเมตร และในช่วงผ่านช่องเขาตะโก อําเภอตาพระยา จังหวัดสระแก้ว เชื่อมต่อกับอําเภอโนนดินแดง จังหวัดบุรีรัมย์ ระยะทางประมาณ ๓ กิโลเมตร ได้เกิดอุบัติเหตุรุนแรงบ่อยครั้ง ซึ่งเส้นทางนี้มี ๒ ช่องทางจราจร เส้นทางคับแคบ ลาดชัน คดเคี้ยวและมีปริมาณการจราจรหนาแน่น ทั้งนี้ กรมทางหลวงมีแผนขยายเส้นทางเป็น ๔ ช่องทางจราจร จึงได้ขอเข้าศึกษาความเหมาะสมและผลกระทบต่อสิ่งแวดล้อม (EIA) ตั้งแต่ปี พ.ศ. ๒๕๕๔ แต่กรมอุทยานแห่งชาติ สัตว์ป่าและพันธุ์พืช ไม่อนุญาตให้เข้าพื้นที่สํารวจเนื่องจากเป็นพื้นที่เขตมรดกโลก นอกจากนี้ คณะรัฐมนตรีได้มีมติเมื่อวันที่ ๑๙ กันยายน พ.ศ. ๒๕๖๐ ให้กระทรวงคมนาคมระงับการขยายเส้นทางดังกล่าวโดยให้เลือกเส้นทางอื่นตามความจําเป็นและเหมาะสม อย่างไรก็ตาม เมื่อวันที่ ๒๙ กรกฎาคม พ.ศ. ๒๕๖๓ กรมทางหลวงได้มีหนังสือประสานไปยังกระทรวงทรัพยากรธรรมชาติและสิ่งแวดล้อมถึงแนวทางการดําเนินโครงการเพื่อแก้ไขปัญหาให้กับประชาชนซึ่งขณะนี้ยังไม่ได้คําตอบกลับมา
ขอเรียนถามว่า คณะรัฐมนตรีมีแนวทางในการทบทวนมติของคณะรัฐมนตรีเมื่อปี พ.ศ. ๒๕๖๐ หรือไม่ อีกทั้งรัฐบาลจะมีแนวทางในการแก้ไขปัญหาความไม่สะดวก รวมถึงความปลอดภัยในชีวิตของประชาชนที่ใช้เส้นทางดังกล่าวหรือไม่ อย่างไร
ผู้ตอบ : รัฐมนตรีช่วยว่าการกระทรวงคมนาคม (นายถาวร เสนเนียม) ตอบชี้แจงกระทู้โดยสรุปดังนี้
นายถาวร เสนเนียม รัฐมนตรีช่วยว่าการกระทรวงคมนาคมผู้ได้รับมอบหมายให้ตอบกระทู้ถามตอบชี้แจงว่า กรณีดังกล่าวเกี่ยวข้องกับ ๒ กระทรวงหลัก คือ กระทรวงทรัพยากรธรรมชาติและสิ่งแวดล้อมกับกระทรวงคมนาคม นอกจากนี้ยังมีองค์กรที่เกี่ยวข้อง คือ คณะกรรมการแห่งชาติว่าด้วยอนุสัญญาคุ้มครองมรดกโลก สําหรับเส้นทางดังกล่าวกรมทางหลวงต้องการพัฒนาเป็น ๔ ช่องทางจราจร แต่เนื่องจากเส้นทางนี้อยู่ในบริเวณที่เป็นมรดกโลกจึงต้องขออนุญาตก่อนดําเนินการก่อสร้าง และต่อมาคณะรัฐมนตรีมีมติ เมื่อวันที่ ๑๙ กันยายน พ.ศ. ๒๕๖๐ ให้กระทรวงคมนาคมระงับการดําเนินการขยายเส้นทางทางหลวงแผ่นดิน หมายเลข ๓๔๘ และในพื้นที่ป่าดงพญาเย็นเขาใหญ่ และให้ศึกษาเส้นทางอื่นแทนตามความจําเป็นและเหมาะสม อย่างไรก็ตามกรมอุทยานแห่งชาติ สัตว์ป่า และพันธุ์พืชได้แจ้งและแนะนําให้กรมทางหลวงปรับปรุงแนวทางการศึกษาเป็นการศึกษาแนวเชื่อมต่อผืนป่าโดยประเมินความสําเร็จของการจัดทําแนวเชื่อมต่อถนน ๓๐๔ เพื่อนําผลที่ได้มาประกอบการศึกษาความเป็นไปได้ในการจัดทําทางหลวงหมายเลข ๓๔๘ ทั้งนี้ ขั้นตอนในการดําเนินการของกรมทางหลวงจะต้องขออนุญาตทําการศึกษาผลกระทบต่อสิ่งแวดล้อมในอแห่งชาติแห่งก่อน โดยกรมอุทยานแห่งชาติ สัตว์ป่า และพันธุ์พืชต้องอนุญาตให้ทําการศึกษา ขั้นตอนต่อมากรมทางหลวงเสนอรายงานผลกระทบต่อสิ่งแวดล้อม และเสนอผู้ชํานาญการพิจารณาและอนุญาตกรณีผลกระทบต่อสิ่งแวดล้อม และนําผลการศึกษาดังกล่าวเสนอต่อคณะกรรมการสิ่งแวดล้อมแห่งชาติพิจารณาเพื่อเสนอคณะรัฐมนตรีในการยกเว้น ผ่อนผัน หรือยืนยันตามมติเดิม หลังจากนั้นให้กรมทางหลวงจัดทําโครงการเสนอกรมอุทยานแห่งชาติ สัตว์ป่า และพันธุ์พืชพิจารณาอนุมัติเพื่อดําเนินโครงการต่อไป และเนื่องจากพื้นที่ดังกล่าวเกี่ยวข้องกับมรดกโลก ดังนั้น จึงต้องเสนอคณะกรรมการแห่งชาติว่าด้วยอนุสัญญาคุ้มครองมรดกโลกเพื่อพิจารณาให้ความเห็น ทั้งนี้กรมทางหลวงได้มีหนังสือมายังกระทรวงคมนาคมเพื่อประสานกับกระทรวงทรัพยากรธรรมชาติและสิ่งแวดล้อม สําหรับแนวทางในการดําเนินการ เพื่อจัดทํารายงานผลกระทบต่อสิ่งแวดล้อม ซึ่งขณะนี้อยู่ระหว่างการประสานงานเพื่อดําเนินการต่อไป
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)